बात पर बात होता बात ओराते नइखे - ग़ज़ल
बात पर बात होता बात ओराते नइखे
कवनो दिक्कत के समाधान भेंटाते नइखे
भोर के आस में जे बूढ़ भइल, सोचत बा
मर गइल का बा सुरुज रात ई जाते नइखे
लोग सिखले बा बजावे के सिरिफ ताली का
सामने जुल्म के अब मुठ्ठी बन्हाते नइखे
कान में खोंट भरल बा तबे तs केहू के
कवनो अलचार के आवाज़ सुनाते नइखे
ओद काठी बा, हवा तेज बा,किस्मत देखीं
तेल भरले बा, दिया-बाती बराते नइखे
मन के धृतराष्ट्र के आँखिन से सभे देखत बा
भीम असली ह कि लोहा के, चिन्हाते नइखे
बर्फ हs, भाप हs, पानी हs कि कुछुओ ना हs
जिन्दगी का हवे, ई राज बुझाते नइखे
दफ्न बा दिल में तजुर्बा त बहुत, ए ‘भावुक’
छंद के बंध में सब काहें समाते नइखे
....................................
रचनाकार के परिचय - भोजपुरी समाचार चैनल “हमार टीवी” के पूर्व क्रियेटिव हेड अवरू वर्त्तमान में भोजपुरी मनोरंजन चैनल “अंजन टीवी” के कार्यकारी निर्माता मनोज मावुक के जन्म 2 जनवरी 1976 में बिहार के सीवान में भईल रहे। इहाँ के शिक्षा-दीक्षा रेणुकूट (उत्तर प्रदेश ) में भईल।
आज मनोज भावुक के नाम भोजपुरी के प्रसिद्ध युवा साहित्यकार लोगन में गिनल जाला। मनोज पछिला 15 साल से देश-विदेश (खास क के अफ्रीका अवरू यूके) में भोजपुरी भाषा, साहित्य अवरू संस्कृति के प्रचार-प्रसार में सक्रिय बाड़े। एकरा अलावे मनोज भावुक के नाम भोजपुरी सिनेमा, नाटक आदि के इतिहास पर कईल शोध के लिए भी जानल जाला।
अभिनय, एंकरिंग अवरू पटकथा लेखन आदि में मजगर रुचि राखे वाला मनोज भोजपुरी भाषा के विकास अवरू प्रचार-प्रसार से जुडल बहुते समर्पित संस्था के संस्थापक, सलाहकार अवरू सदस्य बाड़े। “तस्वीर जिंदगी के”( ग़ज़ल-संग्रह) अवरू “चलनी में पानी” ( गीत- संग्रह) मनोज के चर्चित रचना बाटे।
मनोज के लेखनी के अंदाज़ा एही बात से लगावल जा सकता कि इनके रचना “तस्वीर जिन्दगी के” के दूसरा संस्करण भी प्रकाशित आ चुकल बा अवरू एही किताब के साल 2006 के भारतीय भाषा परिषद सम्मान भी मिलल। ये सम्मान में सबसे बड़ा खासियत इ बा कि कवनो भोजपुरी में लिखल किताब के इ सम्मान पहिला बेर मिलल बाटे।
मनोज भावुक भोजपुरी समाचार चैनल “हमार टीवी” में क्रियेटिव हेड के पद पर भी काम कर चुकल बाड़े अवरू वर्त्तमान में भोजपुरी मनोरंजन चैनल “अंजन टीवी” के कार्यकारी निर्माता बाड़े।
bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva unk bho_Deva bho_Deva bho_Deva bho_Deva bho_Deva